Papae Iulii II effigies (Raphael)
Papae Iulii II effigies est tabula quae pictori Italico Raphaeli tribuitur. Haec tabula, anno fere 1511 vel 1512 confecta, hodie Londinii in Pinacotheca Nationali servatur. Aliae duae tabulae Florentiae exstant in Portico Officiorum et Palatio Pitti quae etiam papam Iulium II effingere putantur; quarum primam ad officinam Raphaelis pertinere, alteram a Titiano pictam esse constat.